KIRJALLINEN KYSYMYS E-2866/97 komissiolle esittäjä(t): Thomas Megahy (PSE) (11. syyskuuta 1997)

Aihe: Israelin hallituksen vakava ihmisoikeusrikkomus

Israel on suunnittelemassa lainsäädäntöä, joka kieltäisi palestiinalaisilta oikeuden hakea korvauksia Israelin oikeusistuimissa maan turvallisuusjoukkojen tai Israelin valtion aiheuttamista loukkaantumisista tai kuolemantapauksista. Tässä laissa syrjitään ihmisiä selvästi rodullisin perustein, sillä laki ei koske israelilaisia tai ulkomaalaisia. Lain ovat tuominneet rasistiseksi sekä palestiinalaisviranomaiset että riippumaton Israelin tiedotustoimisto, joka seuraa miehitettyjen alueiden ihmisoikeusasioita (Israeli Information Centre for Human Rights in the Occupied Territories).

Aikooko komissio nostaa tämän kysymyksen esille kauppaneuvotteluissaan Israelin hallituksen tai sen edustajien kanssa, tai aikooko komissio ryhtyä muihin toimiin osoittaakseen, että demokraattisten maiden yhteenliittymänä Euroopan unioni ei voi hyväksyä tällaisia lakeja?

Komission jäsenen Manuel Marínin komission puolesta antama vastaus (16. lokakuuta 1997)

Komissio on erittäin huolestunut Israelissa valmisteilla olevasta laista 5757-1997, joka koskee turvallisuusjoukkojen Juudeassa, Samariassa ja Gazan alueella suorittamia toimia koskevien vahingonkorvausvaatimusten käsittelyä. Komission tietoon on tullut, että ehdotettu laki vapauttaisi tosiasiassa Israelin turvallisuusjoukot suurimmaksi osaksi rikkomusvastuusta niiden palestiinalaisten osalta, jotka ovat kärsineet joukkojen toiminnasta miehitetyillä alueilla ¨intifadan¨ aikana.

Lakiehdotuksessa laajennetaan huomattavasti ¨taistelutoiminnan¨ määritelmää siten, että se kattaa valtaosan niistä tapauksista, joissa palestiinalaisille on aiheutunut vammoja. Uusi määritelmä on ristiriidassa Israelin tuomioistuinten, myös maan korkeimman oikeuden, aiempien päätösten kanssa.

Lakiehdotus oli ensimmäisessä käsittelyssä Israelin parlamentissa knessetissä 30. heinäkuuta 1997. Seuraavaksi knessetin asiasta vastaavan valiokunnan on kokoonnuttava päättämään, mihin valiokuntaan lakiehdotus lähetetään. Asianomainen valiokunta käsittelee tämän jälkeen lakiehdotusta ja päättää, palautetaanko se (mahdollisine muutoksineen) knessetin käsittelyyn. Jos lakiehdotus palautetaan knessetille, parlamentin on vielä hyväksyttävä se toisessa ja kolmannessa käsittelyssä ennen kuin se vahvistetaan lopullisesti laiksi. Knessetin valiokunnat voivat kokoontua myös parlamentin loman aikana. Loma päättyy 2. marraskuuta 1997, jolloin knesset kokoontuu täysintuntoon.

Lakiehdotus ei Israelin ihmisoikeusjärjestöjen aktiivisesta työstä huolimatta ole herättänyt kovinkaan paljon keskustelua suuren yleisön keskuudessa.

Komissio katsoo, että lakiehdotus rikkoo nykyisessä muodossaan kansainvälisiä ihmisoikeusnormeja, koska siinä ei kunnioiteta perusperiaatetta, jonka mukaan ihmisoikeusrikkomusten uhreilla on oikeus vaatia kohtuullista vahingonkorvausta. Tämä oikeus tunnustetaan muun muassa kansalaisoikeuksia ja poliittisia oikeuksia koskevassa kansainvälisessä yleissopimuksessa sekä kidutuksen ja muun julman, epäinhimillisen tai halventavan kohtelun tai rangaistuksen vastaisessa Yhdistyneiden kansakuntien yleissopimuksessa. Koska lakiehdotus koskee vain palestiinalaisia eikä muihin kansallisuuksiin kuuluvia, se rikkoo myös kansainväliseen ihmisoikeusjärjestelmään sisältyvää syrjimiskieltoa.

Israelin viranomaiset ovat hyvin selvillä siitä, kuinka tärkeänä Euroopan yhteisö ja komissio pitävät oikeusvaltion periaatteiden ja kansainvälisten ihmisoikeusnormien tarkkaa noudattamista. Ihmisoikeuksien toteutumista ja demokratian periaatteiden kunnioittamista yhteisöön assosiaatiosopimuksen kautta kytkeytyneissä maissa seurataan yhteisen ulko- ja turvallisuuspolitiikan sääntöjen mukaisesti. Yhteisön ja Israelin välillä on voimassa väliaikainen sopimus, jonka perusteella näiden periaatteiden noudattamista Israelissa seurataan määräajoin jo nyt. Komissio pyrkii käyttämään hyväksi kaikki tilaisuudet, joita sille tarjoutuu sen pitäessä säännöllisesti yhteyttä Israelin viranomaisiin, tuodakseen esille omat näkemyksensä Israelin ihmisoikeustilanteesta.

Kun äskettäin tehty yhteisön ja Israelin välinen Euro-Välimeri-assosiaatiosopimus on saatu ratifioiduksi, koko yhteisöllä on sopimuksen mukaisen Israelin kanssa käytävän poliittisen vuoropuhelun kautta nykyistä paremmat mahdollisuudet vaikuttaa myönteisesti kaikkiin ihmisoikeuksia koskeviin kysymyksiin. Sopimuksen sisältämän erityisen ihmisoikeuslausekkeen mukaan ihmisoikeuksien kunnioittaminen on sopimuksen olennainen osa.